คําสั่งนายทะเบียน

ที่ 8/2543

เรื่อง ให้บริษัทประกันวินาศภัยยื่นรายงาน

การประกันภัยรถยนต์ภาคสมัครใจ

------------------------------------------

          ตามที่คณะกรรมการนโยบายธุรกิจประกันวินาศภัย ได้มีมติให้พิจารณาทบทวนแบบข้อความกรมธรรม์ประกันภัย และพิกัดอัตราเบี้ยประกันภัยรถยนต์ ตามคําสั่งนายทะเบียนที่ 30/2542 ลงวันที่ 14 กันยายน 2542 และนายทะเบียนได้มีคําสั่งที่ 1/2543 ลงวันที่ 18 มกราคม 2543 เลื่อนกําหนดระยะเวลาให้บริษัทประกันวินาศภัยยื่นรายงานการประกันภัยรถยนต์ภาคสมัครใจ ออกไปก่อนนั้น 

          บัดนี้ การพิจารณาทบทวนตามมติคณะกรรมการนโยบายธุรกิจประกันวินาศภัยได้เสร็จสิ้นแล้ว และนายทะเบียนได้มีคําสั่งที่ 6/2543 เรื่อง ให้แก้ไขแบบ ข้อความตลอดจนพิกัดอัตราเบี้ยประกันภัยรถยนต์ ลงวันที่ 28 มีนาคม 2543 ซึ่งมีผลใช้บังคับตั้งแต่วันที่ 1 เมษายน 2543 เป็นต้นไป ฉะนั้น เพื่อให้ได้มาซึ่งสถิติและข้อมูลเกี่ยวกับการประกันภัยรถยนต์ภาคสมัครใจ ที่ถูกต้องครบถ้วน รวมทั้งให้การปฏิบัติของแต่ละบริษัทเป็นไปในแนวทางเดียวกัน

          อาศัยอํานาจตามความในมาตรา 49 แห่งพระราชบัญญัติประกันวินาศภัย พ.ศ. 2535 นายทะเบียนจึงมีคําสั่ง ดังต่อไปนี้


ข้อ ๑ ให้ยกเลิกคําสั่งนายทะเบียนที่ 32/2542 เรื่อง ให้บริษัทประกันวินาศภัยยื่นรายงานการประกันภัยรถยนต์ภาคสมัครใจ ลงวันที่ 24 พฤศจิกายน 2542 และให้บริษัทประกันวินาศภัยยื่นรายงานการประกันภัยรถยนต์ภาคสมัครใจตามคําสั่งนี้แทน


ข้อ ๒ เมื่อบริษัทรับประกันภัยรถยนต์ภาคสมัครใจแล้วให้บริษัทดําเนินการดังนี้

          (1) ยื่นหนังสือนําส่งรายงานข้อมูลการประกันภัยรถยนต์ตามแบบที่กําหนดไว้ท้ายคําสั่งนี้ และ

          (2) รายงานข้อมูลการประกันภัยรถยนต์ตามแบบรายการข้อมูลการประกันภัยรถยนต์ที่กําหนดไว้ท้ายคําสั่งนี้ โดยส่งข้อมูลผ่านทางสื่อ Diskette 3.5” หรือส่งข้อมูลผ่านทางเครือข่าย Intranet ของสมาคมประกันวินาศภัย โดยข้อมูลอยู่ในรูป PC – DOS Format ที่มีชื่อไฟล์ตามเอกสาร Record Layout จํานวน 1 ชุด

          การยื่นหนังสือนําส่งและการรายงานข้อมูลดังกล่าวต้องยื่นต่อนายทะเบียนทุกเดือน ภายในวันสุดท้ายของเดือนถัดจากเดือนที่บริษัทรับประกันภัยรถยนต์นั้น


ข้อ ๓ เมื่อมีการแก้ไข เพิ่มเติมหรือปรับปรุงข้อมูลการประกันภัยรถยนต์ภาคสมัครใจให้บริษัทดําเนินการดังนี้

          (1) ยื่นหนังสือนําส่งรายงานการแก้ไขเพิ่มเติมหรือปรับปรุงข้อมูลการประกันภัยรถยนต์ตามแบบที่กําหนดไว้ท้ายคําสั่งนี้ และ

          (2) รายงานการแก้ไขเพิ่มเติมหรือปรับปรุงข้อมูลการประกันภัยรถยนต์ตามแบบรายการข้อมูลการประกันภัยรถยนต์ที่กําหนดไว้ท้ายคําสั่งนี้ โดยส่งข้อมูลผ่านทางสื่อ Diskette 3.5” หรือส่งข้อมูลผ่านทางเครือข่าย Intranet ของสมาคมประกันวินาศภัย โดยข้อมูลอยู่ในรูป PC – DOS Format ที่มีชื่อไฟล์ตามเอกสาร Record Layout จํานวน 1 ชุด

          การยื่นหนังสือนําส่งและการรายงานการแก้ไขเพิ่มเติมหรือปรับปรุงข้อมูลการประกันภัยรถยนต์ดังกล่าว ต้องยื่นต่อนายทะเบียนภายในวันสุดท้ายของเดือนถัดจากเดือนที่มีการแก้ไข เพิ่มเติมหรือปรับปรุงข้อมูลนั้น


ข้อ ๔ การยื่นหนังสือนําส่งรายงานและการรายงานข้อมูลตามข้อ 2 และข้อ 3 (ถ้ามี) เฉพาะของเดือนเมษายน พฤษภาคม มิถุนายน กรกฎาคม และสิงหาคม พ.ศ. 2543 หากบริษัทไม่สามารถยื่นและรายงานต่อนายทะเบียนได้ภายในระยะเวลาตามที่กําหนดไว้ในข้อ 2 และ ข้อ 3 (ถ้ามี) แล้วแต่กรณี ให้บริษัทยื่นและรายงานให้เสร็จสิ้นภายในวันที่ 31 ตุลาคม พ.ศ. 2543


ข้อ ๕ คําสั่งนี้ให้มีผลใช้บังคับสําหรับการประกันภัยรถยนต์ภาคสมัครใจที่มีระยะเวลาประกันภัยเริ่มต้นตั้งแต่วันที่ 1 เมษายน 2543 เป็นต้นไป


ผู้มีอํานาจลงนาม - สั่ง ณ วันที่ 28 เมษายน พ.ศ. 2543

นรวัฒน์  สุวรรณ

อธิบดีกรมการประกันภัย

นายทะเบียน